Oficialusis leidinys L 190 , 31/07/1996 p. 0013 - 0019



Komisijos reglamentas (EB) Nr. 1524/96 1996 m. liepos 30 d. iš dalies keičiantis Reglamento (EB) Nr. 3298/94 nuostatas dėl ekologinių taškų sistemos per Austriją vykstančioms sunkiasvorėms transporto priemonėms EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į Austrijos, Suomijos ir Švedijos stojimo aktą, ypač į jo 11 straipsnio 6 dalį ir 9 protokolo 4 priedą, kadangi Austrijos, Suomijos ir Švedijos stojimo akto 9 protokolas sunkiasvorių transporto priemonių tranzitui per Austrijos teritoriją nustatė specialų režimą, grindžiamą tranzito teisių (ekologinių taškų) sistema; kadangi 9 protokolo 14 straipsnis nustato, kad prie Austrijos ir kitų valstybių narių bendros sienos nediskriminacinio pobūdžio fizinė kontrolė, kad būtų tikrinami pagal 9 protokolo 11 straipsnio nuostatas išduodami ekologiniai taškai ir pagal 12 straipsnį numatytos esamos kvotos dvišaliams reisams, gali būti taikoma tik iki 1996 m. gruodžio 31 d.; kadangi po 1996 m. gruodžio 31 d. 9 protokolo 11 straipsnio įgyvendinimas gali būti veiksmingai užtikrinamas, be kitų kontrolės būdų, elektronine kontrolės sistema; kadangi Komisija, kaip nustatyta Austrijos, Suomijos ir Švedijos stojimo akto 18 bendroje deklaracijoje, turėtų priimti išsamias priemones dėl iškylančių techninių klausimų, susijusių su ekologinių taškų sistema; kadangi Komisijos reglamentas (EB) Nr. 3298/94 [1] turėtų būti atitinkamai iš dalies pakeistas; kadangi šiame reglamente nustatytos priemonės atitinka pagal 9 protokolo 16 straipsnį įsteigto komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 3298/94 iš dalies keičiamas taip: 1. Pavadinimas pakeičiamas taip: "1994 m. gruodžio 21 d. Komisijos reglamentas (EB) Nr. 3298/94, nustatantis išsamias priemones dėl tranzito teisių sistemos (ekologinių taškų) per Austriją vykstančioms sunkiasvorėms transporto priemonėms" 2. 1 straipsnis pakeičiamas taip: "1 straipsnis 1. Sunkiasvorės transporto priemonės vairuotojas Austrijos teritorijoje vežasi ir priežiūros institucijų prašymu tikrinimui pateikia arba: a) pagal A priedo pavyzdį parengtą tinkamai užpildytą standartinę formą arba Austrijos sertifikatą (toliau - ekologinių taškų knygelė), patvirtinantį ekologinių taškų mokestį už nurodytą reisą; arba b) autotransporto priemonėje įtaisytą elektroninį įtaisą, leidžiantį automatiškai nurašyti ekologinius taškus, toliau vadinamą "ekologinių taškų plokštele"; arba c) 13 straipsnyje apibūdintus atitinkamus dokumentus, rodančius, jog tai tranzitinis reisas, kuriam netaikomi ekologiniai taškai kaip apibrėžta C priede; arba d) atitinkamus dokumentus, rodančius, kad tai netranzitinis reisas, o tais atvejais, kai transporto priemonėje yra įtaisyta ekologinių taškų plokštelė,? kad ši ekologinių taškų plokštelė yra nustatyta šiam tikslui. Austrijos kompetentingos institucijos ekologinių taškų knygelę išduoda po to, kai sumokamos ekologinių taškų ir ekologinių taškų knygelių gaminimo bei paskirstymo išlaidos, ir atitinkamose vietose įrengia reikalingą infrastruktūrą ekologinių taškų plokštelei nuskaityti. 2. Ekologinių taškų plokštelės yra gaminamos, programuojamos ir įtaisomos pagal F priede nustatytas bendras technines specifikacijas. Kompetentingos institucijos kiekvienoje valstybėje narėje yra įgaliojamos aprobuoti, programuoti ir įtaisyti ekologinių taškų plokšteles. Ekologinių taškų plokštelė programuojama taip, kad joje būtų informacija apie registracijos šalį ir autotransporto priemonės NOx vertę, nurodytą gamybos atitikties (COP) dokumente, kaip apibrėžta šio straipsnio 4 dalyje. 3. Ekologinių taškų plokštelė įtaisoma prie autotransporto priemonės priekinio stiklo. Jos vieta apibūdinta G priede. Ji negali būti perleidžiama. 4. 1990 m. spalio 1 d. ar vėliau įregistruotos sunkiasvorės transporto priemonės vairuotojas kaip savo transporto priemonės NOx emisijos įrodymą taip pat vežasi ir paprašius pateikia pagal B priedo pavyzdį parengtą gamybos atitiktites (COP) dokumentą. Tariama, kad pirmą kartą iki 1990 m. spalio 1 d. įregistruotų sunkiasvorių transporto priemonių arba tų transporto priemonių, kurių jokie dokumentai nepateikti, gamybos atitikties (COP) vertė yra 15,8 g/kWh. 5. Valstybės narės praneša Komisijai nacionalinių institucijų, įgaliotų išduoti 1-4 dalyse nurodytus dokumentus ir ekologinių taškų plokšteles, sąrašą." 3. 2 straipsnis pakeičiamas taip: "2 straipsnis 1. Jei transporto priemonė nenaudoja ekologinių taškų plokštelės, prie ekologinių taškų knygelės tvirtinamas privalomas ekologinių taškų, kurie panaikinami, skaičius. Ekologiniai taškai panaikinami pasirašant taip, kad parašas apimtų ir ekologinius taškus, ir jų tvirtinimo formą. Vietoje parašo galima naudoti guminį antspaudą. Reikiamą ekologinių taškų skaičių turinti ekologinių taškų knygelė pateikiama transporto priemonės registracijos valstybės narės arba Austrijos priežiūros pareigūnams, kurie grąžina kopiją su apmokėjimo žyma. 2. Jei transporto priemonė turi įtaisytą ekologinių taškų plokštelę, patvirtinus, kad ji atlieka ekologinių taškų reikalaujantį tranzitinį reisą, tam tikras ekologinių taškų skaičius, lygiavertis transporto priemonės ekologinių taškų plokštelėje sukauptai informacijai apie NOx emisijas, išskaičiuojamas iš bendro valstybei narei, kurioje transporto priemonė įregistruota, paskirto ekologinių taškų skaičiaus. Tai atlieka Austrijos valdžios institucijų teikiama ir naudojama infrastruktūra. Abipusius reisus atliekančios transporto priemonės su įtaisytomis ekologinių taškų plokštelėmis prieš įvažiuodamos į Austrijos teritoriją turi nustatyti ekologinių taškų plokštelę, kad ji rodytų, jog atliekamas netranzitinis reisas. 3. Kai naudojama ekologinių taškų knygelė ir vykstant tranzitu keičiamas vilkikas, lieka galioti įvažiuojant išduotas mokėjimo patvirtinimas, kuris yra saugomas. Jeigu naujojo vilkiko gamybos atitikties (COP) vertė yra didesnė už nurodytąją formoje, papildomi ekologiniai taškai, tvirtinami prie naujosios knygelės, yra panaikinami išvažiuojant iš šalies. 4. Vykstant tokiais reisais, kai būtini ekologiniai taškai, ekologinių taškų knygelė arba ekologinių taškų plokštelė pakeičia visas Austrijos formas, iki šiol naudotas transporto statistikai. 5. Valstybių narių kompetentingos institucijos reguliariai praneša Komisijai ekologinių taškų knygelėms panaudotų punktų skaičių. Jeigu reikia, formų su panaikintais ekologiniais taškais originalai arba kopijos pateikiamos konkrečiai nacionalinei institucijai ar Komisijai. Kitais atvejais, jei transporto priemonėje yra įtaisyta ekologinių taškų plokštelė, Austrijos valdžios institucijos per 48 valandas nuo tranzitinio reiso atlikimo reikiamą informaciją pateikia valstybės narės, kurioje ta transporto priemonė įregistruota, paskirtajai institucijai. 6. Šio straipsnio 1-5 dalys taikomos nepažeidžiant 14a straipsnio." 4. 3 straipsnio 3 dalyje įvadiniai žodžiai yra pakeičiami taip: "Nepaisant 2 dalies, naudojantis toliau nurodytais geležinkelio terminalais nepertraukiami tranzitiniai reisai per Austriją laikomi reisais:" 5. 4 straipsnis pakeičiamas taip: "4 straipsnis Ekologiniai taškai galioja nuo jų galiojimo metų sausio 1 d. iki kitų metų sausio 31 d." 6. 5 straipsnis iš dalies keičiamas taip: a) 1 dalies antrasis sakinys pakeičiamas taip: "Jei šio reglamento pažeidimai pakartotiniai, taikoma Tarybos reglamento (EEB) Nr. 881/92 [2] 8 straipsnio 3 dalis ir 11 straipsnis."; b) 2 ir 3 dalys pakeičiamos taip: "2. Tirdamos šio reglamento arba 9 protokolo pažeidimus ir už juos traukdamos atsakomybėn Komisija ir valstybių narių kompetentingos institucijos, kiekviena paisydama savo jurisdikcijos ribų, teikia viena kitai administracinę pagalbą, visų pirma užtikrindamos ekologinių taškų knygelių ir ekologinių taškų plokštelių teisingą naudojimą ir tvarkymą. 3. Kontroliuojama gali būti valstybės narės nuožiūra ne tik prie sienos, deramai atsižvelgiant į nediskriminavimo principą."; c) pridedamos šios 4 ir 5 dalys: "4. Austrijos priežiūros institucijos, deramai atsižvelgdamos į proporcingumo principą, gali imtis atitinkamų priemonių, jei transporto priemonė turi įtaisytą ekologinių taškų plokštelę ir susidaro bent viena iš toliau nurodytų situacijų: a) transporto priemonė arba transporto priemonės operatorius yra pakartotinai padarę pažeidimus; b) nėra likę pakankamai ekologinių taškų, paskirtų šaliai, kurioje ta transporto priemonė yra įregistruota; c) ekologinių taškų plokštelė yra suklastota arba ją pakeitė ne tas, kas yra įgaliotas 1 straipsnio 2 dalyje; d) valstybė narė nėra skyrusi pakankamai ekologinių taškų, kad būtų galima atlikti tranzitinį reisą; e) transporto priemonėje nėra reikiamų dokumentų pagal 1 straipsnio c ar d punktą, pateisinančių, kodėl ekologinių taškų plokštelė buvo nustatyta rodyti, kad Austrijos teritorijoje yra atliekamas netranzitinis reisas; f) kai F priede apibūdintoje ekologinių taškų plokštelėje nėra įkrauta pakankamai ekologinių taškų tranzitiniam reisui atlikti. 5. Austrijos priežiūros institucijos, deramai atsižvelgdamos į proporcingumo principą, gali imtis priemonių, jei transporto priemonė neturi įtaisytos ekologinių taškų plokštelės ir susidaro bent viena iš toliau nurodytų situacijų: a) ekologinių taškų knygelė nepateikiama priežiūros pareigūnams pagal šio reglamento nuostatas; b) pateikiama ekologinių taškų knygelė, kuri yra neišsamiai ar neteisingai užpildyta arba prie kurios neteisingai pritvirtinti ekologiniai taškai; c) transporto priemonė neturi reikiamų dokumentų, pateisinančių, kad jai nereikia ekologinių taškų." 7. 6 straipsnio 2 dalis pakeičiama taip: "2. Išspausdinti ekologiniai taškai, skirti pritvirtinti prie ekologinių taškų knygelių, kiekvienais metais yra išduodami per du kartus, pirmąjį kartą iki praėjusių metų spalio 1 d., o antrąjį - iki atitinkamų metų kovo 1 d. 9 protokolo 11 straipsnio 2 dalies c punkte numatytomis aplinkybėmis ekologinių taškų skaičius tiems metams sumažinamas šio protokolo 5 priedo 3 dalyje nustatytu metodu apskaičiuotu ekologinių taškų skaičiumi." 8. 7 straipsnis pakeičiamas taip: "7 straipsnis 1. Valstybių narių kompetentingos institucijos savo turimus ekologinius taškus paskirsto savo teritorijoje įsisteigusiems suinteresuotiems vežėjams. 2. Kiekvienais metais ne vėliau kaip iki spalio 15 d. valstybių narių kompetentingos institucijos nurodo ir grąžina Komisijai visus ekologinius taškus, kurie, kaip rodo turimi duomenys ir transporto eismo įvertinimas per paskutinius metų mėnesius, tikriausiai nebus panaudoti iki metų pabaigos." 9. 8 straipsnio 2 dalis pakeičiama taip: "2. Bendrijos rezervo ekologinius taškus, laikydamasi 9 protokolo 16 straipsnyje nustatytos tvarkos, likus bent vienam mėnesiui iki metų pabaigos Komisija paskirsto valstybėms narėms. Perskirstymą lemia šie E priede išsamiau apibūdinti kriterijai: - ypatinga Graikijos ir Italijos padėtis, - Vokietijos suvienijimo poveikis, - alternatyvių transporto rūšių per Austriją, ypač "Rollende Landstraße", skatinimas, - valstybėms narėms paskirtų ekologinių taškų, faktiškai jų išnaudotų taškų skaičius, - tranzitu iš valstybių narių vykstančių autotransporto priemonių NOx vidurkiai, - nenumatyti įvykiai." 10. 9 straipsnyje žodžiai "Norvegijos, Austrijos, Suomijos ir Švedijos stojimo akto" išbraukiami. 11. 10 straipsnyje žodžiai "Remiantis 9 protokolo 11 straipsnio 2 dalies b punkto ir 5 priedo 1 dalies paaiškinimais" pakeičiami žodžiais "Taikant 9 protokolo 11 straipsnio 2 dalies b punktą ir 5 priedo 1 dalį". 12. Pridedamas šis 14a straipsnis: "14a straipsnis Pereinamuoju laikotarpiu, kuris baigiasi 1997 m. gruodžio 31 d., administruojant tranzitinį vežimą leidžiama naudoti arba ekologinių taškų knygeles, arba ekologinių taškų plokšteles. Nuo 1998 m. sausio 1 d. Komisija kiekvienai valstybei narei leidžia kasmet ekologinių taškų knygelėms naudoti ne daugiau kaip 0,6 % bendro valstybėms narėms 9 straipsnyje nustatyto ekologinių taškų skaičiaus. Valstybės narės ne vėliau kaip iki kiekvienų metų rugpjūčio 1 d. Komisijai praneša ekologinių taškų skaičių, kurį jos norėtų gauti, kad kitais metais galėtų juos naudoti ekologinių taškų knygelėms. Šiuos ekotaškus, jų neskirstydama dalimis, Komisija skiria iki gruodžio 1 d. Ekologinių taškų knygelės išduodamos 1 straipsnio 1 dalies antroje pastraipoje nustatyta tvarka." 13. E priedas pakeičiamas šio reglamento I priedu. 14. Pridedami šio reglamento II priede pateikti F ir G priedai. 2 straipsnis Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje. Jis taikomas nuo 1997 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1996 m. liepos 30 d. Komisijos vardu Neil Kinnock Komisijos narys [1] OL L 341, 1994 12 30, p. 20. [2] OL L 95, 1992 4 9, p. 1. -------------------------------------------------- I PRIEDAS " E PRIEDAS EKOLOGINIŲ TAŠKŲ PERSKIRSTYMO KRITERIJAI Ypatinga Graikijos ir Italijos padėtis Iš Bendrijos 3,34 % bendro ekologinių taškų skaičiaus rezervo pirmenybės tvarka D priede nustatyta ekologinių taškų dalis, lygiavertė 4874 vienetams, yra skiriama Italijai ir 576 vienetai iš D priede nustatytos dalies? Graikijai. Be to, turi būti dedamos visos pastangos, kad būtų užtikrinta, jog skiriant Graikijai ekologinių taškų dalį būtų pakankamai atsižvelgta į Graikijos poreikius. Vokietijos suvienijimo poveikis Papildomai iš Bendrijos rezervo ekologinių taškų dalis, lygiavertė 6444 D priede nustatytiems vienetams, yra skiriama Vokietijai. Alternatyvių transporto rūšių per Austriją, ypač "Rollende Landstraße", skatinimas Visi Austrijos ekologiniai taškai, grąžinti Komisijai perskirstyti, yra skirstomi valstybėms narėms, prašančioms papildomų ekologinių taškų proporcingai statistiniams duomenims, rodantiems sunkiasvorių transporto priemonių registracijos valstybės narės naudojimąsi "Rollende Landstraße" Austrijoje. Valstybėms narėms paskirtų ekologinių taškų skaičius, faktiškai išnaudotų taškų skaičius, tranzitu iš valstybių narių vykstančių autotransporto priemonių NOx vidurkiai Likusieji ekologiniai taškai papildomų ekologinių taškų prašančioms valstybėms narėms paskirstomi pagal koeficientą, kuris kiekvienai valstybei narei nustatomas taip: - manomai reikalingas ekologinių taškų skaičius, grindžiamas naujausių statistinių duomenų iš Austrijos ekstrapoliacija, - padaugintas iš valstybei narei paskirtų ekologinių taškų ir tos valstybės narės praėjusiais metais faktiškai išnaudotų ekologinių taškų santykio, - padaugintas iš tranzitu iš valstybės narės vykstančių autotransporto priemonių naujausių NOx vidurkių, kaip tų metų tikslinio skaičiaus procentinio dydžio. " -------------------------------------------------- II PRIEDAS " F PRIEDAS EKOLOGINIŲ TAŠKŲ PLOKŠTELĖS BENDROSIOS TECHNINĖS SPECIFIKACIJOS Mažo veikimo spindulio radijo ryšio švyturys? transporto priemonė DSRC svarbūs (preliminarūs) standartai ir techninės sąlygos Dėl mažo veikimo spindulio radijo ryšio tarp autotransporto priemonių ir pakelės infrastruktūros turi būti laikomasi šių CEN/TC 278 pateiktų reikalavimų: a) prENV278/9/# 62 "DSRC Physical Layer using Microwave at 5,8 GHz"; b) prENV278/9/# 64 "DSRC Data Link Layer"; c) prENV278/9/# 65 "DSRC Application Layer". Tipo bandymas Ekologinių taškų plokštelės tiekėjas iš akredituoto bandymų instituto prietaisams turi pateikti tipo bandymų sertifikatus, patvirtinančius atitiktį visoms dabartiniame I-ETS 300674 nurodytoms ribinėms vertėms. Naudojimo sąlygos Automatinei ekologinių taškų sistemai skirta ekologinių taškų plokštelė turi užtikrinti reikiamą funkcionalumą šiomis naudojimo sąlygomis: - aplinkos sąlygos: aplinkos temperatūra nuo − 25°C iki + 70°C - oro sąlygos: visi galimi atvejai, - eismas: keletos eismo juostų, judant, - greitis: nuo "sustoja ir važiuoja" iki 120 km/h. Pirmiau nurodytos naudojimo sąlygos yra minimalūs reikalavimai, kol bus patvirtinti DSRC svarbūs (preliminarūs) standartai. Ekologinių taškų plokštelė gali reaguoti tik į jai nustatytus mikrobangų signalus. Ekologinių taškų plokštelė Identifikacija Kiekviena ekologinių taškų plokštelė turi turėti nepakartojamą identifikacijos numerį. Be jo atskyrimui reikalingo skaitmenų skaičiaus, į jį turi būti įtraukta vientisumo patikros kontrolinė suma. Įtaisymas Ekologinių taškų plokštelė turėtų būti suprojektuota taip, kad ją būtų galima įtaisyti už sunkvežimio ar vilkiko priekinio stiklo. Ji įtaisoma taip, kad jos nebūtų įmanoma nuimti nuo transporto priemonės. Tranzito deklaracija Ekologinių taškų plokštelė turi turėti įvesties įrenginį reisui, kuram netaikomas mokestis už ekologinius taškus, deklaruoti. Kontrolės tikslams ši priemonė ant ekologinių taškų plokštelės turi būti aiškiai matoma; kai reikia, ekologinių taškų plokštelę turi būti galima nustatyti į apibrėžtą pradinę poziciją. Visais atvejais turi būti užtikrinta, kad sistemai įvertinti atsižvelgiama tik į jos būklę įvažiavimo metu. Išorinis žymėjimas Kiekviena ekologinių taškų plokštelė taip pat turi būti aiškiai atskiriama vizualinės kontrolės metu. Tuo tikslu pirmiau minėtas nepakartojamas numeris turi būti neišdildomai pažymėtas ant įtaiso paviršiaus. Prie ekologinių taškų plokštelės pritvirtinamas parengtų lipdukų formos nenuimamas, neišdildomas ženklas. Šis ženklas turi rodyti konkrečios transporto priemonės ekologinių ženklų skaičių ("5", "6", …"16"). Šie specialūs lipdukai turi būti nesuklastojami; jie turi būti mechaniškai tvirti ir atsparūs šviesai bei temperatūrai. Jie turi turėti didelę priekibos jėgą, kad mėginant juos pašalinti jie būtų sunaikinami. Vientisumas Korpusas turi būti sukonstruotas taip, kad joks vidaus sudedamųjų dalių keitimas būtų neįmanomas ir bet kokį kišimąsi būtų galima vėliau nustatyti. Atmintis Ekologinių taškų plokštelė turi turėti pakankamą atminties talpą šiems duomenims įrašyti: - identifikacijos numerį, - duomenis apie transporto priemonę - gamybos atitikties (COP) vertę, - operacijos duomenis - pasienio posto nuorodą, - datą (laiką), - reiso deklaracijos statusą, - blokavimo (įtraukimo į juodąjį sąrašą) informaciją, - būklės duomenis - klastojimą, - baterijų būklę, - paskutinės komunikacijos statusą. Turi būti bent 30 % atminties atsarga. G PRIEDAS EKOLOGINIŲ TAŠKŲ PLOKŠTELĖS ĮTAISYMO REIKALAVIMAI +++++ TIFF +++++ Ekologinių taškų plokštelė yra įtaisoma ant priekinio stiklo vidinės pusės pažymėtoje vietoje (žr. pav.), kurios matmenys yra: x = 100 cm y = 80 cm. " --------------------------------------------------